DIREKTIVA SVETA 92/23/EGS

z dne 31. marca 1992

o pnevmatikah za motorna vozila in priklopnike ter njihovi vgradnji

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 100a Pogodbe,

ob upoštevanju predloga Komisije [1],

v sodelovanju z Evropskim parlamentom [2],

ob upoštevanju mnenja Ekonomsko-socialnega odbora [3],

ker je treba sprejeti ukrepe zaradi postopne vzpostavitve notranjega trga do 31. decembra 1992; ker notranji trg zajema območje brez notranjih meja, na katerem je zagotovljen prosti pretok blaga, oseb, storitev in kapitala;

ker bo za doseganje enotnega trga bistven postopek popolne uskladitve;

ker je treba uporabiti to metodo ob pregledu celotnega postopka EGS-homologacije, ki mora biti opravljen v duhu Resolucije Sveta z dne 7. maja 1985 o novem načinu obravnavanja vprašanja tehnične usklajenosti in standardizacije;

ker se tehnične zahteve, ki jih morajo izpolnjevati motorna vozila in njihovi priklopniki v skladu z nacionalno zakonodajo, med drugim nanašajo tudi na pnevmatike;

ker se te zahteve med državami članicami razlikujejo; ker morajo zato vse države članice sprejeti enake zahteve, bodisi kot dopolnitev k veljavnim predpisom ali namesto njih, zlasti zato, da bi omogočile postopek EGS-homologacije za vsak tip vozila, na katerega se nanaša Direktiva Sveta 70/156/EGS z dne 6. februarja 1970 o približevanju zakonodaje držav članic o homologaciji motornih vozil in njihovih priklopnikov [4], nazadnje spremenjene z Direktivo 87/403/EGS [5];

ker bi bilo treba s predpisi o pnevmatikah določiti enotne zahteve ne le glede njihovih značilnosti, temveč tudi glede opreme vozil in njihovih priklopnikov;

ker je zato treba določiti enoten postopek podeljevanja EGS-oznake za vsako pnevmatiko, ki je skladna z enotnimi značilnostmi in preskusnimi zahtevami; ker je treba zaradi prostega pretoka pnevmatik v Skupnosti zagotoviti njihovo skladnost z enotnimi zahtevami, tako da se na vsako pnevmatiko namesti EGS-oznaka, ki je podeljena proizvajalcu po zgoraj omenjenem postopku; ker lahko vsaka država članica, da bi preverila skladnost pnevmatik z enotnimi zahtevami, kadar koli opravi pregled; ker mora ob izjavi o neskladnosti država članica storiti vse potrebno za zagotovitev skladnosti pnevmatik z zahtevami; ker lahko ti ukrepi povzročijo preklic zgoraj omenjene EGS-oznake;

ker je zaželeno upoštevati tehnične zahteve, ki jih je sprejela Ekonomska komisija Združenih narodov za Evropo v dopolnjenem Pravilniku ECE R 30 (Enotne določbe glede homologacije pnevmatik za motorna vozila in njihove priklopnike) [6], Pravilniku ECE R 54 (Enotne določbe glede homologacije pnevmatik za gospodarska vozila in njihove priklopnike) [7] in Pravilniku ECE R 64 (Enotne določbe glede homologacije vozil, opremljenih z zasilnimi rezervnimi pnevmatikami) [8], ki so priložene sporazumu z dne 20. marca 1958 o sprejetju enotnih pogojev za homologacijo in vzajemnega priznavanja homologacij za motorna vozila, opremo in dele;

ker bi s približevanjem nacionalne zakonodaje glede motornih vozil dosegli, da države članice medsebojno priznavajo preverjanja, ki jih katera od njih opravi na podlagi enotnih zahtev,

SPREJEL NASLEDNJO DIREKTIVO:

Člen 1

V tej direktivi:

- "pnevmatika" pomeni vsako novo pnevmatiko, načrtovano za opremo vozil, na katera se nanaša Direktiva Sveta 70/156/EGS;

- "vozilo" pomeni vsako vozilo, na katero se nanaša Direktiva Sveta 70/156/EGS;

- "proizvajalec" pomeni imetnika blagovne znamke ali oznake vozil ali pnevmatik.

Člen 2

1. Države članice podelijo EGS-homologacijo sestavnega dela po Prilogi I za vsak tip pnevmatike, ki izpolnjuje zahteve Priloge II, in številko EGS-homologacije sestavnega dela, kakor je določeno v Prilogi I.

2. Države članice podelijo EGS-homologacijo vozila, kar zadeva njegove pnevmatike, po Prilogi III za vsako vozilo, katerega vse pnevmatike (skupaj z rezervno, če obstaja) izpolnjujejo zahteve Priloge II in zahteve v zvezi z vozili iz Priloge IV, ter številko EGS-homologacije vozila, kakor je določeno v Prilogi III.

Člen 3

Homologacijski organ države članice pošlje drugim državam članicam v enem mesecu po podelitvi ali zavrnitvi EGS-homologacije sestavnega dela (pnevmatike) ali vozila kopijo ustreznega certifikata, katerega vzorci so prikazani v dodatkih k prilogama I in III, ter na zahtevo, poročilo o preskusu vsakega homologiranega tipa pnevmatike.

Člen 4

Nobena država članica ne sme prepovedati ali omejiti dajanja pnevmatik z oznako EGS-homologacije sestavnega dela v promet.

Člen 5

Nobena država članica ne sme zavrniti podelitve EGS-homologacije ali nacionalne homologacije vozila na podlagi njegovih pnevmatik, če imajo oznako EGS-homologacije sestavnega dela in so vgrajene v skladu z zahtevami iz Priloge IV.

Člen 6

Nobena država članica ne sme zavrniti ali prepovedati prodaje, registracije, začetka uporabe ali uporabe vozila na podlagi njegovih pnevmatik, če imajo oznako EGS-homologacije sestavnega dela in so vgrajeni v skladu z zahtevami iz Priloge IV.

Člen 7

1. Če na podlagi utemeljenega razloga država članica meni, da je tip pnevmatike ali vozila nevaren, čeprav izpolnjuje zahteve te direktive, lahko na svojem ozemlju začasno prepove prodajo tega izdelka ali zanj uvede posebne pogoje. O tem takoj obvesti druge države članice in Komisijo ter navede razloge za svojo odločitev.

2. Komisija se v šestih tednih posvetuje z zadevnimi državami članicami ter nato brez odloga izrazi svoje mnenje in ustrezno ukrepa.

3. Če Komisija meni, da so potrebne tehnične prilagoditve direktive, take prilagoditve sprejme Komisija ali Svet v skladu s postopkom, določenim v členu 10. V tem primeru lahko država članica, ki je sprejela varnostne ukrepe, te obdrži do uveljavitve prilagoditev.

Člen 8

1. Država članica, ki je podelila EGS-homologacijo sestavnega dela (pnevmatike) ali vozila, stori vse potrebno, če je potrebno v sodelovanju s homologacijskimi organi v drugih državah članicah, da preveri, ali so proizvodni vzorci skladni s homologiranim tipom. Zato lahko omenjena država članica kadar koli preveri skladnost pnevmatik ali vozil z zahtevami te direktive. To preverjanje je omejeno na pregled naključno izbranega vzorca.

2. Če omenjena država članica ugotovi, da določeno število pnevmatik ali vozil z isto homologacijsko oznako ni skladno s homologiranim tipom, stori vse potrebno za zagotovitev skladnosti proizvodov. Če gre za stalno neskladnost, lahko ti ukrepi vključujejo tudi preklic EGS-homologacije. Omenjeni organi ukrepajo enako, če jih o takih neskladnostih obvestijo homologacijski organi druge države članice.

3. Homologacijski organi držav članic se o vsakem preklicu EGS-homologacije in vzrokih za tak ukrep medsebojno obvestijo v enem mesecu tako, kakor je prikazano v dodatkih k Prilogi I in Prilogi III.

Člen 9

Vsako odločitev, ki je sprejeta v skladu s predpisi, sprejetimi ob izvajanju te direktive, o zavrnitvi ali preklicu podelitve EGS-homologacije sestavnega dela (pnevmatike) ali EGS-homologacije vozila glede vgradnje njegovih pnevmatik, in zaradi katere se prepove prodaja ali uporaba, je treba podrobno utemeljiti. O njej je treba uradno obvestiti zadevno stran ob navajanju pravnih sredstev na podlagi veljavne zakonodaje v državah članicah in o rokih za uveljavljanje teh pravnih sredstev.

Člen 10

Vse spremembe, potrebne za prilagoditev zahtev prilog tehničnemu napredku, se sprejmejo v skladu s postopkom, določenim v členu 13 Direktive 70/156/EGS.

Člen 11

1. Države članice sprejmejo zakone in druge predpise, potrebne za uskladitev s to direktivo, najpozneje do 1. julija 1992. O tem takoj obvestijo Komisijo.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Ti predpisi se začnejo uporabljati od 1. januarja 1993.

2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 12

Ta direktiva je naslovljena na države članice.

V Bruslju, 31. marca 1992

Za Svet

Predsednik

Vitor Martins

[1] UL C 95, 12.4.1990, str. 101.

[2] UL C 284, 12.11.1990, str. 81 in Odločba z dne 12.2.1992 (še ni objavljena v Uradnem listu).

[3] UL C 225, 10.9.1990, str. 9.

[4] UL L 42, 23.2.1970, str. 1.

[5] UL L 220, 8.8.1987, str. 44.

[6] Dokument Gospodarske komisije za Evropo E/ECE/324 (E3/ECE/TRANS/505) REV 1 – ADD 29, 1.4.1975, z dopolniloma 01 in 02 ter dodatki.

[7] Dokument Gospodarske komisije za Evropo E/ECE/324 (E/ECE/TRANS/505) REV 1 – ADD 53 in dodatki.

[8] Dokument Gospodarske komisije za Evropo E/ECE/324 (E/ECE/TRANS/505) REV 1 – ADD 63 in dodatki.

--------------------------------------------------

SEZNAM PRILOG

PRILOGA I | Upravne določbe za homologacijo pnevmatik |

Dodatek 1 | Opisni list za pnevmatiko |

Dodatek 2 | Certifikat o EGS-homologaciji sestavnega dela |

PRILOGA II | Zahteve za pnevmatike |

Dodatek 1 | Pojasnjevalna risba |

Dodatek 2 | Seznam simbolov indeksov nosilnosti in ustrezne največje mase, ki se lahko prevažajo (kg) |

Dodatek 3 | Razporeditev oznak za pnevmatike |

Dodatek 4 | Razmerje med tlačnim indeksom in enotami tlaka |

Dodatek 5 | Merilno platišče, zunanji premer in širina preseka pnevmatik določenih oznak velikosti |

Dodatek 6 | Metoda merjenja velikosti pnevmatik |

Dodatek 7 | Postopek preskusa zmogljivosti (obremenitev/hitrost) |

Dodatek 8 | Odstopanje nosilnosti glede na hitrost |

PRILOGA III | Upravne določbe za homologacijo vozil glede vgradnje njihovih pnevmatik |

Dodatek 1 | Opisni list za vozilo |

Dodatek 2 | Certifikat o EGS-homologaciji vozila |

PRILOGA IV | Zahteve za vozila v zvezi z vgradnjo njihovih pnevmatik |

--------------------------------------------------